Hlina, Alojz, poslanec NR SR (2015-03-24):
Ďakujem veľmi pekne. Vážený pán predsedajúci, vážené kolegyne, kolegovia, ďakujem aj pánu predsedajúcemu, že ma uviedol. Dneska sme mali takú miernu tenziu, nepochopil som ani trochu, pán predsedajúci, sa za čo ja mám hanbiť, keď som kričal, že vy sa máte hanbiť, že ste nepodporili zákon na ochranu subdodávateľov. Aj pri mojej snahe o skutočné pochopenie niektorých procesov som vskutku nenašiel ani jeden dôvod, prečo by som sa ja mal v tejto súvislosti hanbiť. Preto mi dovoľte uviesť moju následnú reakciu, ktorou som povedal, že ste dinosaurus. V zásade určitých momentoch asi aj ním ste. Ale ak sa vás to dotklo, kľudne to beriem späť, ale môžete mi to prípadne vysvetliť. Aj toto naozaj súvisí s týmto zákonom. Dneska je veľký deň pre Slovensko, dneska to zase cvaklo. Ja vždycky žasnem nad tým, všimnite si to, raz to zozbieram, že kto neverí v Boha, by mohol kľudne veriť v znamenia, hej. Niekedy to proste tak nejakým spôsobom vyjde, že nám ako keby to znamenie ukazovalo, že niečo sa deje. Viaceré tie situácie boli. A dneska bola fantastická situácia, pán Čaplovič, by ste tomu neverili, keď dneska VÁHOSTAV povedal, že nezaplatí 85 % za robotu, čo chlapi odrobili, ľudia čo odrobili. A zároveň vy ste dneska nehlasovali, ste zmietli zo stola, spláchli ten zákon, ani ste sa nebavili, odignorovali ho v piatok, keď sa tu prejednával, bol tu iba pán Hambálek, tu nebol nikto iný z vás. Bol to zákon o ochrane subdodávateľov. To znamená ten zákon, ktorý by to riešil. Naozaj ja neviem, či to tí kádeháci vybavili tam hore, hej, že im to tak vyšlo, lebo to predkladali kádeháci, ale fakt to fantasticky cvaklo s tým, aké situácie nám tu sa stávajú. Nuž ťažké je sa dorobiť k dôchodku, a preto to hovorím, keď vám nezaplatia, legálne a ešte s takým krytím, že vás hanba nešibuje cez celé Slovensko. Ale raz sa vám to vráti, nechcem hrůziť. Hovorím o tom, čo tiež odignorujete. Vy tiež odignoruje tento návrh zákona. Ja tu stojím, lebo nemôžem ináč sa zachovať. A mojím, by som povedal, plusovým bodom malým bude v tejto veci, že ja som na to upozorňoval. Ja som o tom hovoril, ja som to avizoval. A vy v zásade nebudete môcť povedať, že ste o tom nevedeli. Dobre? Je pravda, že vás už hlava z toho bolieť nebude, ale možno vaše deti, možno niekto iný sa opýta, preboha, kto toto schválil, kto toto odignoroval, prečo ste to neriešili? Tak som tu, stojím a hovorím, že to treba zmeniť. Existujúce nastavenia z pohľadu toho, ako je možné sa dopracovať k starobnému dôchodku, sú mimoriadne veľkorysé, mimoriadne sú nastavené. Ale ja chápem úmysel, keď sa to tak dialo. Avšak žijeme na Slovensku. A aktuálne platné nastavenia sú mimoriadne dôležité, v zásade, jednoducho povedané, u nás je veľmi jednoduché sa prerodiť k dôchodku. Ľuďom to poviem, aby to vedeli, veľmi rýchlo, veľmi krátko. Vy buď robíte ako SZČO, alebo máte niekde zamestnanie a ten počet rokov sa vám ráta, potom z toho sa vám to počíta, však to vieme. Alebo toto môžete nahradiť tým, že máte deti, čo je v zásade dobré. Ja to nespochybňujem, lebo viem, že Števo Kuffa sa hneď na to prihlási s tým, aký ja som odľud, hej, že to nechcem dovoliť. A ja poviem, v čom je ten problém, dobre, keď ma necháš dohovoriť. Čiže ja to nespochybňujem, ale to nastavenie aktuálne naše hovorí, že za každé také dieťa, o ktoré sa tá matka stará, sa zarátava šesť rokov takejto matke rokov. A to je veľkorysé. Naozaj si to nemôžeme dovoliť. U nás je bez problémov sa možné prerodiť k dôchodku. A to je to povestné, lebo už niektoré také situácie nastávajú aj teraz. Ale sú niektoré špeciálne ustanovenia tohto aktuálne platného zákona. S tým budú konfrontované už naše deti. Nás už z toho hlava bolieť nebude. Ale ak by sme prípadne chceli, aby to naše deti mali, aby sa tu dalo žiť, tak sa venujme tomu, dobre, lebo inak nám nabehne do systému strašne veľa dôchodcov, ktorí sa k dôchodku prerodili a, zjednodušene povedané, krížom slamu nepreložili. A najväčší paradox z toho celého bude, že ten dôchodok sa im vypočíta, myslím, zo 60 %, z toho mzdového bodu. To je to, čo sa už objavuje aj teraz, že žena, ktorá nikdy nerobila, má vyšší dôchodok ako žena, ktorá 20 rokov robila a odrodila dve alebo tri deti. To sa už stáva aj teraz ojedinele, ale pri ponechaní tohto stavu sa nám to bude stávať systémovo. To je systémové, lebo teraz je to 6 rokov za dieťa a 18 rokov za choré dieťa. Ja, nedajbože, nikomu nič zlé neprajem, ale, žiaľ, v určitých societach sa nám tých chorých detí rodí strašne veľa. A tam je to ešte o niečo, by som povedal, problematickejšie. Takže my budeme mať v určitom momente strašne veľa dôchodcov, dôchodkýň, čo sa nám k dôchodku prerodili, a vypočíta sa im dôchodok z priemernej mzdy. A potom pripusťme, že to môže právom iritovať ľudí, ktorí robili, aj deti vychovali. Je to 60 %, kolega mi našepkáva, z hodnoty priemernej mzdy. To znamená, keď to bude aktuálne za určité obdobie (dekáda), tak tá priemerná mzda bude vyššia. Čiže tie dôchodky budú v celku zaujímavé. Čiže budú vyššie ako u žien, ktoré aj robili, aj deti rodili. Tým teraz chcem vytrhnúť zbraň z ruky Števovi Kuffovi, ktorý povie, že to nedoprajem. Viete, existuje také niečo ako zdravé rodičovstvo alebo zdravé aj, aby som to nepokazil, povedal by som, prispenie do demografie v počte svojich detí. Tiež je aj problém keď začne rodiť v trinástich rokoch a keď skončíte rodiť v päťdesiatich rokoch, i keď už ani neviem, či sa to vôbec dá. Čiže to chcem tým povedať, že aj zdravá žena, ktorá chce mať deti a má deti, hej, ak pristupuje aj k svojmu tehotenstvu zodpovedne, už po určitom období sa jej ani neodporúča tehotenstvo. To trebárs napríklad je aj prípad nás, našej rodiny, síce by sme možno chceli tretie dieťa, už ale teraz vzhľadom na vek aj môj, ale teda hlavne manželky, už to nie je možné Tým chcem povedať, že vy keď skončíte s rodením tých detí, stále máte kopu času na to, všetko ste splnili, Štefan, chcete mať deti, prispievate tam, aj po zdravom uchopení toho, dokedy sa dajú rodiť deti, máte pomaly 20 rokov na to, aby ste tých 5 rokov odrobili. A to je presne to, čo my navrhujeme, hej. V tomto návrhu je, že je nevyhnutné potom ešte 5 rokov odrobiť. Ja si dovolím tvrdiť, že to je úplne v poriadku, to znamená, že inak by vám nestačili len tie parametre, ktoré stačia teraz, lebo je potrebné ešte vykonať aj niečo pre túto krajinu, nielen v tom, že rodíte deti, ale aj v tom, že preložíte krížom slamu, ako sa zvykne hovoriť v našich poľnohospodárskych kruhoch. Ale nechcem, aby to bolo pochopené zle. Ja viem, že som vstúpil do veľmi citlivej pôdy, nevďačnej pôdy, tie názory sa môžu rôzniť, apelujem na zodpovednosť. Čiže je to možné skĺbiť, aj mať deti, aj byť prispievateľom do systému. A ten návrh je veľmi opatrný, veľmi jemný, tých 5 rokov je podľa mňa primeraných. Čiže toto je podstata tohto návrhu, zjednodušene, hovorí o tom, aby sa u nás nedalo len zjednodušene prerodiť k dôchodku, ale aj aby človek prispieval do systému. Ďakujem.